section_heading: Vrste pomorskih operacija
paragraph_text: Pomorske operacije podrazumijevaju bilo koju aktivnost koju pomorske snage obavljaju na i ispod površine mora s ciljem ostvarenja prevlasti na moru, nadzora mora, odvraćanja i/ili djelovanja s mora na kopno. One obuhvaćaju sve operacije u rasponu od mirnodopskih, kao što su nazočnost, izviđanje i humanitarne operacije, preko operacija koje se izvode u stanju neposredne ugroženosti sve do ratnih operacija. Operacije nazočnosti pomorskih snaga u blizini kriznih područja i prije izbijanja sukoba omogućuje Međunarodno pravo mora i činjenica da pomorske snage mogu boraviti u međunarodnim vodama bez narušavanja suvereniteta bilo koje države.